### NN 103/2021 (24.9.2021.), Odluka o naknadi za razvoj društva Vodovod grada Vukovara d.o.o., Vukovar

Vodovod Grada Vukovara d.o.o.

1844

Na temelju čl. 52. i čl. 56. Zakona o financiranju vodnog gospodarstva (»Narodne novine« broj 153/09, 90/11, 56/13, 154/14, 119/15, 12/16, 127/17 i 66/19), a sukladno čl. 23. i 24. Zakona o vodnim uslugama (»Narodne novine« broj 66/19) i čl. 22. Društvenog ugovora (Posl. broj OU-209/20) Skupština društva Vodovoda grada Vukovara d.o.o. dvostrukom većinom donosi

ODLUKU

O NAKNADI ZA RAZVOJ

Članak 1.

Ovom Odlukom o naknadi za razvoj utvrđuje se obveza plaćanja naknade za razvoj javne vodoopskrbe i odvodnje na području nadležnosti javnog isporučitelja vodnih usluga Vodovoda grada Vukovara d.o.o. (dalje: Isporučitelj), te se utvrđuje i sljedeće:

– obveznici plaćanja,

– namjena naknade za razvoj,

– osnovica naknade za razvoj,

– visina naknade za razvoj,

– način i rokovi plaćanja naknade za razvoj,

– nadzor nad obračunom i naplatom naknade za razvoj.

Članak 2.

Obveznici plaćanja naknade za razvoj su svi obveznici plaćanja cijene vodnih usluga na području nadležnosti Isporučitelja vodeći se načelom prvenstva u potrebama i solidarnosti.

Članak 3.

Prihodi od naknade za razvoj koriste se namjenski u skladu s važećim planom gradnje komunalnih vodnih građevina Isporučitelja.

Članak 4.

Osnovica za obračun naknade za razvoj je jedinica mjere isporučene vodne usluge odnosno jedan metar kubni isporučene vode (1 m3).

Članak 5.

Naknada za razvoj iznosi 0,50 kn/m3 isporučene vode iz sustava javne vodoopskrbe za sve kategorije korisnika vodnih usluga.

Članak 6.

Naknada za razvoj obračunava se putem računa za vodnu uslugu na kojem se naknada za razvoj iskazuje kao zasebna stavka.

Račun za isporučenu vodnu uslugu iz stavka 1. ovog članka ispostavlja Isporučitelj.

Iznos naknade za razvoj, koju je obveznik dužan platiti, predstavlja umnožak količine isporučene vodne usluge i iznosa naknade utvrđene ovom Odlukom.

Korisnici su dužni plaćati naknadu za razvoj u rokovima u kojima su dužni plaćati cijenu vodne usluge javne vodoopskrbe.

Iznos naknade za razvoj ne podliježe obvezi obračunavanja poreza na dodanu vrijednost.

Članak 7.

Isporučitelj je dužan voditi evidenciju prikupljenih i utrošenih sredstava od naknade za razvoj u svojim poslovnim knjigama na zasebnom kontu.

Isporučitelj je dužan podnositi godišnje izvješće o prikupljenim i utrošenim sredstvima naknade za razvoj Skupštini Isporučitelja.

Nadzor nad naplatom i trošenjem sredstava naknade za razvoj provodi Skupština.

Članak 8.

Ova Odluka objavit će se u »Narodnim novinama«, a stupa na snagu 1. listopada 2021. g.

Odluka o naknadi za razvoj donosi se za razdoblje važenja plana gradnje komunalnih vodnih građevina.

Isporučitelj je je dužan ovu Odluku dostaviti Vijeću za vodne usluge u roku pet dana od dana donošenja.

Isporučitelj je dužan ovu Odluku po njenom stupanju na snagu objaviti na svojoj web-stranici.

Članak 9.

Stupanjem na snagu ove Odluke prestaje važiti:

– Odluka o obračunu i naplati naknade za razvoj za financiranje gradnje komunalnih vodnih građevina Grada Vukovara od 18. 4. 2011.

– Odluka o izmjeni Odluke o obračunu i naplati naknade za razvoj za financiranje gradnje komunalnih vodnih građevina Grada Vukovara od 12. 3. 2012.

– Odluka o izmjeni Odluke o obračunu i naplati naknade za razvoj za financiranje gradnje komunalnih vodnih građevina Grada Vukovara od 4. 9. 2018.

– Odluka o obračunu i naplati naknade za razvoj i financiranje gradnje komunalnih vodnih građevina Općine Borovo od 27. 9. 2018.

– Odluka o obračunu i naplati naknade za razvoj i financiranje gradnje komunalnih vodnih građevina Općine Bogdanovci od 25. 10. 2018.

Neutrošena sredstva prikupljena od navedenih naknada za razvoj utrošit će se sukladno važećem planu gradnje na području jedinice lokalne samouprave gdje su prikupljena.

Urbroj: 11-3008/21

Vukovar, 20. rujna 2021.

Predsjednik
 Skupštine društva
 Ivan Penava, v. r.